Der er gang i produktionen af julesmåkager døgnet rundt hos Tylstrup Kager. Produktionen gik i gang i august, og det tager tre måneder, før de er færdig med at lave alle julens småkager. På en dag bliver der lavet omkring 1200-1300 kilo vaniljekranse. Medarbejderne kan efterhånden opskrifterne i hovedet, og kilovis af sukker, margarine og mel er klar til at blive blandet sammen. Når alle ingredienserne er blandet, er det vigtigt, at dejen har den rigtige konsistens, for ellers får vaniljekransene ikke den rigtige form. Småkagerne bliver bagt i 10-15 minutter, hvorefter de skal køles af, før de bliver pakket i æsker. Så er de klar til at komme ud i butikkerne. Se hele processen i Nordjylland LIVE onsdag aften klokken 19.30.

Opsummering:
Siden august har det duftet af julesmåkager hos Tylstrup Kager. Det tager cirka tre måneder at lave småkagerne nok til, at hele Danmark kan få vaniljekranse og pebernødder.